Nadalje je pri samem delu treba še upoštevati časovni kontekst, v katerem je bilo napisano; natančneje, med avgustom in septembrom leta 1917. To je obdobje po februarski revoluciji in mandata začasne vlade, ki je v februarski revoluciji odstavila carja Nikolaja II. Lenin je začasni vladi nasprotoval že v Aprilskih tezah, kjer je postavil stališče, da morata delavski razred in kmetje pod vodstvom boljševikov prevzeti oblast in vzpostaviti diktaturo proletariata. Delo »Država in revolucija« je imelo tako tudi praktičen vidik; naslavljalo je vprašanje, kaj storiti po prevzemu oblasti (kar se je z oktobrsko revolucijo tudi zgodilo).